3สมาคมอสังหาริมทรัพย์ อ้อนรัฐลดภาษี
3สมาคมอสังหาริมทรัพย์ อ้อนรัฐบาลลดภาษีกระตุ้นอสังหา ด้านรัฐขอรับพิจารณาดูเศรษฐกิจไตรมาสเเรก
21 ม.ค. 2554

3สมาคมอสังหาริมทรัพย์ อ้อนรัฐบาลลดภาษีกระตุ้นอสังหา ด้านรัฐขอรับพิจารณาดูเศรษฐกิจไตรมาสเเรก
นายประดิษฐ์ ภัทรประสิทธิ์ รมช.คลัง  กล่าวว่า สมาคมอาคารชุดไทย สมาคมธุรกิจบ้านจัดสรร เเละสมาคมอสังหาริมทรัพย์ไทย ได้เสนอขอลดค่าโอน ค่าจดจำนองภาษีธุรกิจเฉพาะ ที่เกี่ยวเนื่องกับอสังหาริมทรัพย์ หลังจากที่รัฐบาลเคยออกมาตรการลดภาษีค่าโอนต่างๆ  เนื่องจากทั้ง 3 สมาคม  ต้องการให้เกิดการกระตุ้นในด้านอสังหาริมทรัพย์ ขณะนี้ ก็ได้รับไว้พิจารณา โดยขอดูภาวะเศรษฐกิจในไตรมาสที่ 4 ปี 2553 รวมถึงภาวะเศรษฐกิจในไตรเเรกปีนี้ก่อน เนื่องจากยังเป็นช่วงต้นปี ต้องดูภาพรวมเศรษฐกิจ หากเศรษฐกิจไปได้ ก็จะสะท้อนภาวะอสังหาริมทรัพย์ไปได้เช่นกัน เนื่องจากมีการคาดการณ์ว่า ภาพรวมเศรษฐกิจปีนี้จะเติบโตได้ 5%กว่าๆ
อย่างไรก็ดี การจะออกมาตรการอะไรก็ตามนั้น  รัฐบาลก็ไม่ควรใช้อย่างฟุ่มเฟือย ในด้านอสังหาริมทรัพย์นั้น ขณะนี้สถาบันการเงินก็มีการปรับขึ้นดอกเบี้ยเเล้ว ทำให้ตลาดไม่เกิดการเก็งกำไร ฉะนั้นจึงต้องดูความจำเป็น เเละความเหมาะสมของตลาด เพราะมาตรการที่ออกไปนั้นเพิ่งหยุดไป ซึ่งรัฐบาลก็ได้ให้ระยะเวลา 2 ปี 
นายประดิษฐ์  กล่าวว่า ขณะนี้ได้จัดทำโครงสร้างภาษีทั้งระบบ เพื่อเตรียมเสนอ รมว.คลัง คาดว่าจะสรุปได้ภายใน 3-6 เดือนนี้ เเต่ในขณะนี้ยืนยันว่า จะยังไม่มีการปรับโครงสร้างภาษีใดๆ